Winterwonder#19: Winter-vakansies (in die wildtuin) | Stillewe
Winterwonder#19: Winter-vakansies (in die wildtuin)
July 7, 2015 July 7, 2015 ~ Jeanne
Ek weet nie of dit vir ander families ook so is nie, maar ek het grootgeword met die idee dat die wintervakansie bedoel is om wildtuin toe te gaan. Desember mik jy see toe, Junie is vir die wildtuin. Dis natuurlik nie elke jaar se ding nie, want dis 'n duur en redelik moeisame uittog. Maar o, so die moeite werd.
Sopas is ons terug van 'n twee weke-lange wegbreek saam met vriende na sonnige Namibië. Ons het kuier-kuier opgery na Etosha, 'n hele paar dae daar gebly, en toe rustig afgery met 'n stop by Swakopmund, Sossusvlei en die Visriviercanyon. Etosha was beslis 'n hoogtepunt. Ek is verstom oor die hoeveelheid wild wat ons daar gesien het – troppe en troppe olifante, leeus en selfs klompe renosters ('n verblydende ervaring, gegewe Afrika se huidige ivoor-slagting).
Terug by die huis is ek diep onder die indruk van dié land: die eindelose stilte en spasie, die vriendelike mense, die ryk wildlewe, die verstommende natuurskoon. Die lekker winterweer is natuurlik ook nie te versmaaie nie…